b"\n_START_ARTICLE_\nThe O.C.\n_START_SECTION_\nArgument\n_START_PARAGRAPH_\nLa s\xc3\xa8rie ens parla de la vida i la conviv\xc3\xa8ncia de les fam\xc3\xadlies adinerades del sud de Calif\xc3\xb2rnia a Newport Beach, comtat d'Orange. La trama segueix la vida de quatre adolescents. La hist\xc3\xb2ria s'inicia quan Ryan Atwood, un jove problem\xc3\xa0tic d'una fam\xc3\xadlia desestructurada que viu a Chino, un barri marginal a pocs kil\xc3\xb2metres de Newport Beach, es veu implicat en el robatori d'un cotxe amb el seu germ\xc3\xa0 Trey, i despr\xc3\xa9s de ser abandonat per la seva mare, \xc3\xa9s acollit per Sandy Cohen, defensor p\xc3\xbablic, que el porta a viure amb la seva fam\xc3\xadlia al comtat d'Orange._NEWLINE_La dona d'en Sandy, Kirsten Cohen, filla d'un multimilionari i directora del departament de construcci\xc3\xb3 de cases pilot a l'empresa immobili\xc3\xa0ria del seu pare Caleb Nichol, es mostra reticent en un principi, per\xc3\xb2 aviat s'adona que en Ryan en realitat \xc3\xa9s un bon noi que ha crescut en un barri conflictiu.Ryan s'integra a la fam\xc3\xadlia i aconsegueix ser valorat com un fill m\xc3\xa9s pels Cohen i el millor amic d'en Seth, un adolescent que no encaixa amb la joventut de Newport. Atwood tamb\xc3\xa9 es relaciona des de la primera nit que arriba a casa dels Cohen, amb Marissa Cooper, la seva veina, amb qui estableix una relaci\xc3\xb3 amorosa. _NEWLINE_En Ryan descobrir\xc3\xa0 el vertader m\xc3\xb3n de Newport Beach, el que hi ha darrere la bellesa, la riquesa i l'ostentaci\xc3\xb3. The O.C. tracta diferents temes, criticant a la vegada l'alta societat de la Costa Oest nord-americana."